«Splendor paternae gloriae, de luce lucem proferens, lux lucis et fons luminis, diem dies illuminans». Desta manera -cola invocación a Cristu como lluz verdadera que, nacida de la gloria del Padre, iluminal mundu- empieza ún de los himnos de Laudes, la oración dalabanza matutina. La repetición de la raiz lux, como un mantra, inundal pensamientu con una lluminosidá hermana de la que, nesi momentu, arrama pel exterior dende lo alto. Y, si la lluz ye la imaxe fuerza de los himnos de Laudes, Lisboa ye la encarnación fecha ciudá duna destes allabancies.  Les coordenaes xeográfiques y labertura al mar fain de Lisboa una ciudá que vive dafechu en primavera y parez desconocer los estremos, polo menos los climatolóxicos. La impresión xeneral ye tamién la de tar nun territoriu primaveral pola so población, mui guapo y mui mozo. Pero Lisboa tien pasáu y nun ye la menos importante la memoria que guarda de la metrópoli que foi: de les colonies falen les cares de la xente y  la piel espeya la mestura del sangre.  Lisboa naz de la unión espiritual de la lluz col agua y la concha primixenia, como la duna Venus siempre núbil, ye la Praça do Comércio o Terreiro do Paço, onde antiguamente desembarcaben los embaxadores pa presentar les credenciales al rei. Les sos dimensiones, que superen la simple monumentalidá, fain del Terreiro do Paço dalgo más quuna plaza mayor y labertura al ríu crea un espaciu únicu. Les llinies de fuga converxen nel arcu trunfal que da accesu non  sólo a la Via Augusta, sinón a Lisboa entero. La Praça do Comércio yel principiu y la promesa de laventura, la metáfora de tolo que ta por descubrir. Un abanicu imensu de caminos y elecciones ábrense éntel recién llegáu, que empiezal camín col ansia de recorrelos toos. De momento, namás que son nomes: Baixa, Chiado, Alfama, Bairro Alto…, dientro poco sedrán los escenarios de la vida.